钦定古今图书集成/理学汇编/经籍典/第128卷 > 《金縢非古书说》王廉
## 钦定古今图书集成/理学汇编/经籍典/第128卷 > 《金縢非古书说》王廉

予读书至《金縢》，反复详究，疑其非古书也。使周公而
然，非周公也。《金縢》曰：“既克商二年，王有疾，弗豫。二公
曰：‘我其为王穆卜。周公曰：‘未可以戚我先王’。公乃自
以为功，为三坛，同𫮃为坛干，南方，北面，周公立焉，植
璧秉珪，乃告太王、王季、文王、史。乃册祝曰：‘惟尔元孙
某，遘厉虐疾，若尔三王，是有丕子之责于天，以旦代’’”
某之身。夫周公面郤二公，穆卜以为未可戚我先王
矣，阴乃私告三王，自以为功。此憸人佞子之所为，而
谓周公然之乎？死生有命，周公乃欲以自代。武王之
死，使周公而然，则为不知命矣，且滋后世刲股醮天
之俗。周公元圣，岂其然乎？又曰：“今我即命于元龟，尔
其许我，我其以璧与珪归俟尔命。尔不许我，我乃屏
璧与珪。”夫人子有事于先王，而可以珪璧要之乎？使
周公而然，非达孝者矣。又曰：“公归，乃纳册于金縢之
匮中。”盖卜册之书，藏于宗庙，启之则必王与大夫皆
弁。既曰周公别为坛𫮃，则不于宗庙之中明矣。不干
宗庙，乃私告也。周公人臣也，何得以私告之册，而藏
于宗庙金縢之匮，又私启之也。使周公而然，则为挟
蒙宰之权而不有其君者也。又曰：“王与大夫尽弁，以
启金縢之书”，乃得周公所自以为功，代武王之说。周
公册书宜不在宗庙，金縢之匮即在其中。武王疾瘳，
四年而崩；周公居东，二年而归。凡六年之久。周人尚
卜，恶有朝廷六年无事而不启金縢之匮，至今乃启
之耶？即此五事，反复详究，颇疑是编非古书也。旧传
今文、古文皆有，蔡氏又能曲为之说，释之加详矣。相
传既久，固非迂论之所能夺，然于心未始不致疑也。
故疏于篇，以俟知者。